**Tautodailės metams**

**Romualdas Kaminskas: žmogus, pajautęs medžio dvasią ir išsaugojęs meilę linams**

Aurika Aurylė

Pasaulį užklupus korona viruso pandemijai visi lyg ir ne sava valia nustojome skubėti. O kaip gi gyvena, iš pirmos pažiūros nuolat neskubantys, mūsų šviesūs kaimo žmonės? Romualdas Kaminskas –žmogus, kuriame ir gyvenant neskubant telpa daug: tautodailininkas, medžio meistras, lino šventės "Lino mūka" organizatorius ir siela, kaimo bendruomenės pirmininkas, darbų sukūryje spėjęs rasti laiko dar ir turizmo studijoms, įgyti gido pažymėjimą,savanoriauti vynuogyne Prancūzijoje.Medžio meistras pastaruosius savo kūrybos metus skyręs skrynių ir kitų funkcionalių, buityje anksčiau ir dabar naudojamų daiktų, pavyzdžiui šaukštų, rankšluostinių, gamybai turi išskirtinį braižą, suteikiantį jo kūriniams originalumo ir išskirtinumo. Su Romualdu Kaminsku kalbėjomės apie kelią link darbo su medžiu, meilę linams ir svajones.

**Dėl meilės - į Panemunėlį**

Romualdas kilęs iš Degionių kaimo, Panevėžio rajono. Mama Angėlė Kaminskienė (Šipelytė),tėtis Feliksas Kaminskas. Pasirodo, į Panemunėlio kraštą jį atvedusi ne kas kitas, o meilė.Į Panemunėlio geležinkelio stoties gyvenvietę jis atsikraustęs su žmona Irena jau sulaukus šeimos pagausėjimo dukters Ramintos ir sunaus Aisčio. Su žmona jis susipažino po karinės tarnybos grįžus į Panevėžį, kur dirbęs Panevėžio autokompresorių gamykloje. Vos sulaukęs dvidešimties ir įgijęs skaičiavimo mašinų ir prietaisų techniko specialybę, tarnavęs tuometinėje sovietinėje armijoje Latvijoje ir Kazachstane. Ten jis įgijo aviacijos mechaniko specializaciją, susipažino ir su MIG21 naikintuvais. Armijoje Romualdui tekę išbandyti ir paštininko, raštininko ir net dailininko darbus. “Paprastais aliejiniais dažais turėjau nutapyti žmogaus ūgio Leniną” – juokiasi Romualdas. Tokia ta meninės veiklos pradžia, gyvenimo eigoje buvusi nustumta į šoną.Atvykęs į žmonos gimtinę Romualdas įsidarbino Panemunėlio linų fabrike, kuriame pakilo nuo statybos inžinieriaus iki AB "Panemunėlio linai" vadovo pareigų.

**Gyvenimo ir lino mūka**

Romualdas tebejaučiąs linams nostalgiją iki šiolei, linksta prie jų jo širdis. Juk Lietuvos kraštas – neatskiriamas nuo linų.Linininkystė Rokiškio krašte buvusi ne tik svarbi namų ūkio, bet ir eksporto šaka: Londone už juos netgi brangiau mokėdavo, nes žinojo, kad labai kokybiški. Atkūrus šalies Nepriklausomybę ūkininkams, auginantiems linus, buvo skiriamos didelės subsidijos.Dabar gi, deja, pluoštinių linų faktiškai nebelikę.Įstojus į Europos Sąjungą subsidijos linams žymiai sumažėjo, ūkininkai nustojo juos auginti: juk linų apdorojimas reikalauja daug rankinio darbo. Esant itin sudėtingai ekonominei situacijai lininkystės sektoriuje, bandyta gelbėti Panemunėlio linų fabriką: siekiant įtraukti ūkininkus į fabriko veiklą buvo įkurtas pirmasis Lietuvoje linų perdirbimo kooperatyvas “Linepa”, užmegztas bendradarbiavimas su prancūzų kooperatyvu „Tere de Lin“, linų apdorojimo mašinų gamintoju “Dehondt”. Fabrike linai buvo paruošiami šukavimui: minami, braukomi ir tiekiami audimo fabrikams. Romualdui iki šiol tebeskauda širdį dėl liūdno linininkystės mūsų šalyje likimo: valstybė neskyrė pakankamai dėmesio šiai ūkio šakai. 2007 m. ėmus stigti žaliavos bankrutavo ir Panemunėlio linų kooperatyvas. “Tikiuosi, kad ateityje linininkystė tikrai atgims ir linai sugrįš į Lietuvos laukus” – optimizmo nepraranda Romualdas. Perkeliant iš Upytės linų bandymų stotį į Dotnuvą, Upytės mokslininkai žinodami jo meilę linams, patikėjo Romualdui savo išvestų lietuviškų linų (Kąstytčiai” “ Dangiai” “Sartai”) pluoštinių linų sėklų, palinkėdami juos išsaugoti. “Juk linų sėklą kas 2-3 metai reikia atnaujinti. Tai ir sėju kasmet,” - sako ilgus darbo metus Panemunėlio linų fabrikui atidavęs Romualdas Kaminskas.

Kaip gimė “Lino mūka”? “Nešiojau ją savyje kelius metus. Dirbdamas muziejuje dalyvavau seminare, kurio metu reikėjo sugalvoti ir pristatyti projektą. Tada ir panaudojau savo tas mintis apie "lino mūka". Pamatęs dalyvių reakciją pamaniau, kad jį vertą įgyvendinti realybėje. pamaniau, svarbu kad žmonės neužmirštų lino, būtų supažindinti su lino darbais, kad žmonėse iš naujo atgimtų meilė linui. “Kaip galime užmiršti kadaise gausiai Lietuvos laukus puošusi ir musu protevius rengusi augala ? “,- retoriškai klausia Romualdas.

Pradžia buvo nedrąsi..Paruošiau žemę, pasėjau linus Pamatęs , kad linai gerai užderėjo pakviečiau į talką ir bendruomenę rengti šventę.“Lino mūka” jau tapusi tradicine bendruomenės švente, organizuojama jau septintą kartą kasmet nuo 2013 m., kai šventė buvo svetingai priimta Joanos ir Antano Tunaičių, o vėliau ir Nagurkų sodybose. O pastaruosius keliarius metus, rudenį Irenos ir Romualdo Kaminskų sodyba su džiaugsmu laukia visų, kurie nori smagiai pradėti ar pratęsti pažintį su kitados vienu svarbiausių Panemunėlio krašto ištekliu – linais. Čia sėjamas ir užauginamas kelių arų linų plotas – bene vienintelis šiame krašte. Taip Romualdas siekia parodyti žmonėms lino kelią, jo kančią, siekia kuo daugiau žmonių supažindinti su jau gerokai pamirštu, vadinamojo “lietuviško aukso”, lino gyvenimu.

Romualdas šypsodamasis teigia ,kad meilę linui labai sustiprino mokslininkės iš Upytės tirinėjusios linus dr. Elvyros Gruzdevienės eiles

“Mano Lietuva

mielas trapus lino žiede,

Tu jauna dar – ir tokia sava

Daug patyrus, vardų daug turėjus

Bet likai visuose Lietuva…

Ta šalis, kur išsirpsta mėlynės,

Kur čirena danguj vieversiai

O kai saulė pakyla, beržynuos

Ima skleistis žibuoklių žiedai….

Ko aš melsvą tik spalvą regiu,

Jeigu simbolis mūsų trispalvė?

Tai todėl, kad spalva tai linų

O dėl jų aš pametusi galvą

Lietuva ir linai – labai dera

Jie tvirti ir iškentę mūkas

Virsta drobe kuria dengia stalą

Per pačias nuostabiausias progas………. “

Šios eilės, galima sakyti, davė mintį įamžinti linų žydėjimą ir jo kančias. Kartu Dariumi Baltakiu ir Vilija Radvile (Urbonienė) sukūrėme muzikinį vaizdo klipą Lino Mūka

*https://www.youtube.com/watch?v=g3Blb0yT1I8*

“Lino mūka” edukacinėje rudens šventėje lino lauke moterys, saulės nuviekstame lauke, pasipuošusios lininiais aprėdais, dainuodamos rauna ir riša linus,vyrai krauna pėdus į arklio vežimą, smagu matyti kaip linų pakrautas vežimas, senų, aukštų medžių paunksmėje suka keliuku į sodybą, kur linas darbščiose rankose audeklu virsta. Čia galima ne tik išvysti, bet ir dalyvauti dainos lydimuose lauko darbuose: linų klojėjime, rovime, džiovinime, pėdų rišime, pėdų statyme, suvežime į klojimą.Darbščios moterys demonstruoja tradicinius lino darbus: linų rovimą, kūlimą, mynimą, brukimą, šukavimą, verpimo ir audimo darbus, o vyrai – ir virvės pynimą. Norintieji gali ir patys išbandyti darbų smagumą: kas kūlius daužo, kas per medžio šukas linų pluoštą braukia, o kas verpimo ratelį suka ir net audimo staklėmis dailų raštą audžia. Likimas šventei niekada nepagaili gero oro”, - juokiasi Romualdas. pamokomi gaminasi šventės lino suvenyrus.

„Lino mūka“ turi savotišką nerašytą „aprangos kodą“ – daugelis svečių stengiasi rengtis austais, megztais, nertais lininiais drabužiais. Skanaudami šviežias su lupenomis virtas bulves su trintų kanapių grūdelių pagardu, žiūrovai klausosi nuostabių dainų, eilių apie liną.

Šventę puošia ne tik lininiai rūbai , bet ir kolektyvai. dainininkai, aktoriai: Žiobiškio folkloro kolektyvas "Vengerynė", Kriaunų kaimo kapela Vilija Radvilė ir Oksana Sadauskienė, Rokiškio Rudolfo Lymano muzikos mokyklos kapela "Gelmės" (vad Laima Bieliūnienė), Rokiškio lopšelio-darželio ,,Varpelis“ kolektyvas, operos solistas Liudas Mikalauskas bei aktorė Viktorija Kochanskytė ir kiti atlikėjai . Meilės linui poezija, dalinasi iš Jurkupių kilusi poetė Danutė Mažeikienė, dr. Elvyra Gruzdevienė. Liudas Mikalauskas spėja ne tik džiuginti savo balsu/dainomis, bet ir linus minti, juos šukuoti, ir prie audimo staklių pasėdėti “Liudas Mikalauskas, prisedęs prie audimo staklių, žadejes ir savo vaikams, vietoje planšetes audimo stakles pirkti, ”- sklinda minioje kuždesiai. Čia gera, nes jautiesi ne žiurovu, o dalyviu,netgi sakyciau didžiules šeimos nariu.

Romualdas dėsto netolimus planus:“ lininių rūbų demonstravimas. Audimo staklių įsigijimas, geros tvirtas supynės anūkėlėi Jutai ir kitiems vaikams suptis. Juk pagal papročius, anksčiau per Velykas stengdavosi kuo aukščiau išsisupti, kad linų pluoštas būtų kuo ilgesnis. Ir vandeniu pilstydavosi, kad gerai linai derėtų.” Romualdas pasakoja, kad iš vietos žymios audėjos Genės Šimėnienės vyro Rimanto yra užsisakęs audimo stakles, kad turėtų savo sodyboje, jas galėtų panaudoti per “Lino mūka” šventę. Paklaustas, kodėl medžio meistras pats jų nepasigaminąs, Romualdas greitai išpyškina: “Žinoma, nukopijuoti galima viską- išardai, žiūri kaip padaryta ir gamini.Bet kam gaišti brangų laiką, kai turime puikų specialistą, pagaminusį jau ne vienerias stakles.?

**Gydanti medžio galia**

Bankrutavus Panemunėlio linų fabrikui, Romualdas ėmėsi ieškoti naujos veiklos: “Teko prisiminti savo meninius gebėjimus.Pabandžiau dirbti su medžiu ir susidraugavau, pajutau jo gydantį poveikį”. Romualdo draugystė su medžiu taip jau persirito ir į antrą dešimtmetį. Dirbdamas su medžiu jis nieko kito nemato ir negirdi: “Kai drožiu, aš galvoju tik apie drožimą, įninku į darbą ir galvoju tik apie jį.”

Drožia jis daugiausia pagal užsakymus, nesžmonės itin mėgsta medinius daiktus užsakyti atminčiai - jubiliejams, šventėms. Kiekvienas Romualdo darbas – išgalvotas, išglostytas, suasmenintas, originalus, pritaikytas žmogui, kuriam jis dovanojamas. “Jeigu šaukštas, tai pagal žmogaus, kuriam jis skirtas, profesiją ar pomėgius, pagal gimtinę- įpinu miestelių herbus; proginiai – pavyzdžiui, Velykoms. Šaukštai - darai tokį patį, bet gaunasi skirtingas,juk rankomis darai. Patinka juos drožti, su jais smagu, nes gauni greitą rezultatą. Turi išdrožęs visą kolekciją, o kiek išdovanota, nikas nesuskaičiuos.. Kai darai kokį nors naują daiktą, visada įdomu, kas gausis. Labai svarbu išlaikyti proporcijas, formą, kad gaminys būtų estetiškas, plastiškas. Galiu sakyti, kad šaukštų formą jau ištobulinau - gavusieji giria, kad jis tiesiog prilimpa prie rankos” - pasakoja Romualdas apie darbą su medžiu.Medžio meistro drožiniai patys įvairiausi: medžio dėžutės, žaislai, paveikslai, knygos-dėžutės, kraičio skrynios, mažoji kiemo architektūra, lauko ir vidaus interjero detalės, lauko baldai ir kiti medžio dirbiniai. Didžioji Romualdo darbų dauguma išsibarstę povisą Lietuvą, tačiau yra darbų iškeliavusių ir į svečius kraštus. Štai vienas gamintas kuparas nukeliavęs pas lietuvaitę net į Naująją Zelandiją.

Romualdui ir pačiam labai svarbu, kad darbas būtų funkcionalus: “Žinoma, ir medinį kasdieninį buityje naudojamą daiktą, įrankį galima išpuošti ornamentais. Kaip pavyzdžiui ant senovinės medinės skalbimo " mašinos" - kultuvės droždavo ornamenta , dažnai segmentinę žvaigždę. Ir dirbti didesnis malonumas, kai tavo įrankis gražesnis, išskirtinis.” Romualdas mąsto, kad seniau viskas eidavo iš kartos į kartą, taip ir darbai ir ornamentai išsigrynindavę. “Pirmykščiai žmonės dėdavo ženklus ant uolų - palikdavo informaciją. Vieni iš jų ilgainiui virto raidėmis, raštu, o kiti - papuošimais, simboliais. Vienas meistras sumanė ir padarė, kitas patobulino, trečias dar labiau. Štai kad ir varstotas - kaip viskas pragalvota, tobula, kaip geriau, padogiau dirbti...” Medžio meistras moko, kad niekada nereikia niekinti – “Ai, čia senas daiktas”.Jo filosofija – kad kiekvienas daiktas yra sugalvotas, išmąstytas, išgyventas. Tobulintas gyvenusių iki mūsų iš kartos į kartą, viskas remiasi patirtimi. Žinoma, tarp Romualdo darbų galima rasti ne tik kasdienio naudojimo įrankių, bet ir skulptūrų, kryžių. Vieną jų rastumėte apsilankę Kauno rajone, Babtų naujosiose kapinėse, kur kryžius – naujųjų kapinių simbolis.Kitas prie Truskavos Pavermenyje. Jo gaminami kryžiai daugiau klasikiniai , mažiau liaudiški - neturi pridėtinių detalių - vientisas. Papuošimai tiesiog išdrožiami ant kryžiaus paviršiaus.

Toks kryžius ilgaamžiškesnis..

Dabartinės Romualdo dirbtuvės – mylimoje sodyboje, Vebrių kaime. Čia, vienkiemyje visai šalia Panemunėlio geležinkelio stoties gyvenvietės verda kasdienis Romualdo darbas. Dabar jis čia ne tik pats meistrauja, bet taip pat veda ir drožybos edukacijas. Ne vien vietoje, bet ruošia ir išvažiuojamasias “ Dirbant su vaikais reikia greito rezultato, tad įgudau greitai daryti švilpukus ir tarškynes ir kt..” Edukacijos metu vaikai supažindinami ne vien su drožimu, bet ir su Lietuvoje augančiais medžiais, paukščiais, jų balsais. Vaikai darosi tarškynes, švilpukus-paukščiukus, inkilus, lesyklas, šaukštus, įvairius medžio raižinius. Sodyboje nenuobodu – kiemą nuskaidrina ir keletas spalvingų povų. Romualdas bene devynerius metus vedė edukacijas, mokino medžio drožybos ir Rokiškio krašto muziejaus lankytojus, juos supažindindavo su Lietuvos dievdirbiu Lionginu Šepka.

Išvardinti auksinėmis kūrėjo ir drožėjo rankomis darbų, sukurtų per dešimtmetį, galeriją reikėtų daug laiko. kai kuriais iš ju galite pasigrožeti svetaineje - *http://medziodovanos.lt/* . Tarp jų savitumu išsiskiria medinės knygos-dėžutės. Jas pagaminti reikia ne tik daug išmonės, laiko, bet ir didžiulio kruopštumo. „Visa, kas išraižyta, išdrožta ant knygos viršelio, dažnaiausiai yra ir realybėje: sodyba, bažnyčia, logotipas ar gamtos vaizdas.“ Jei reikia važiuoju ir į vietą, fotografuoju“, – dėstė Romualdas.Jo medinių knygų galerijoje – Rokiškiui, Čedasams, įvairioms

**Sodybos istorija nuvedė į Prancūziją**

Kaminskų sodybą Vebrių kaime galima aplankyti ne tik domintis medžio dirbiniais, bet ir šalies istorija. Iš pradžių su šeima į žmonos tėviškę Panemunėlyje atsikraustęs Romualdas apsigyveno daugiabutyje ir tik svajojęs apie savo sodybą. Svajonė išsipildė, kai vienas vietinis gyventojas išvykdamas gyventi pas vaikus pasiūlė pirkti jo namą, kuris pasirodo, anksčiau priklausęs gydytojui, buvusiam Nepriklausomybės kovų dalyviui, Lietuvos Respublikos karininkui, tautinės kūno kultūros sistemos kūrėjui, Lietuvos sporto lygos vadovui, Lietuvos kariuomenės fizinio lavinimo sistemos kūrėjui, sporto medicinos ir gerontologijos pradininkui Lietuvoje Antanui Jurgelioniui, čia gyvenusiam 1936-1951 m.

Romualdas nelikęs abejingas, ėmęs domėtis namo pirmojo šeiminko asmenybe. Šios paieškos nuvedusios pas Antano Jurgelionio giminaitę – jo sesers dukterį Karoliną Masiulytę-Paliulis, kuri grįžusi į Lietuvą iš Paryžiaus, susigrąžino paveldėtą seniausią Lietuvoje veikiantį Masiulio knygyną, esantį Panevėžyje. 2018 m. Irenos ir Romualdo Kaminskų sodyboje ant gyvenamojo namo iškilmingai buvo atidengta, jo pačio išdrožta dr. Antanui Jurgelioniui skirta medinė memorialinė lenta, žyminti jo gyvenimo nuopelnus.

Tautodailininkas džiaugėsi, kad pažintis su Karolina Masiulyte–Paliulis ne tik leido įamžinti Antano Jurgelionio asmenybę, bet ir padovanojo dar vieną jam neįkainojamą patirtį:Lietuvos-Prancūzijos draugijos tarpininkavimu Romualdas sulaukė Florençe André, žymaus prancūzų architekto, kraštovaizdžio specialisto Palangos, Užutrakio Trakų Vokės ir Lentvario parkų projektuotojo Eduardo André provaikaitės, kvietimo apsilankyti Prancūzijoje, La Croix – en – Touren mieste. Pernai, mėnesį gyvendamas prancūzų šeimose Romualdas turėjo galimybę lavinti prancūzų kalbą, pagaliau pats patirti šios šalies kultūrą, papročius, šeimos tradicijas ir vertybes „iš vidaus“. Vizito metu savaitgaliais įgytais draugais daug bendravo ir keliavo po Touraine regioną: didžiausią įspūdį paliko pilys, karveliams skirtas namas, apžiūrėti parkai, meno skulptūros, vyno licėjai. .Žinoma, nepasimiršta ir degustuoti vynai ir sūriai. Romualdas ypač džiaugiasi nuoširdžiu susitikimu su La-Croixen-Touraine miesto mere Jocelyne Cochin ir surengtu gražiu Kovo 11-osios paminėjimu.

Tiesa, medžio meistras ir Prancūzijoje lieka medžio meistru: ir čia jis ėmėsi to, kam sutvertos jo rankos – „draugavo“ su medžiu ir mokė vaikus drožybos meno. Kartu su Florence vaikus supažindinome su Lietuva. Romualdo dovana Eduardo André sukurtam La-Croixen-Touraine miesto parkui – skulptūra-stogastulpis su poeto Vytauto Mačernio eilėmis prancūzų ir lietuvių kalbomis: ,,Žmogau, aš žemėj atradau įmintas tavo pėdas. Sakyk, kas tu esi, kad nori čia palikt ženklus.?..".Romualdas dar kartą liko maloniai nustebintas prancūzų svetingumo sulaukęs miesto medalio ir padėkos:„Gera keliauti į tokią šalį, kur tave taip sutinka ir išlydi, kai gali jaustis įvertintu, svarbiu ir naudingu. Džiaugiuosi, kad galėjau prisidėti prie kūrybinio proceso, prisiliesti prie jų kultūros, lavinti prancūzų kalbą ir savo dirbiniais papuošti jų parkus.Tikiuosi dar ne kartą sugrįšiąs".

**Svajonės turi savybę kartais išsipildyti**

Vis tik, Romualdas – vietoje nenustygstantis žmogus,kupinas svajonių,idėjų ir noro jomis pasidalinti su bendruomene. Todėl jis dažnai sutinkantis dalyvauti įvairiuose projektuose. Pavyzdžiui, prieš keletą metų jo sukurta medinė knygų bibliotekėlė buvusi pastatyta Liongino Šepkos parke Rokiškyje. Deja, ši buvusi nuniokota vandalų. O Rokiškiui perimant Lietuvos kultūros sostinės titulą 2018 m., medžio meistras Romualdas daug prisidėjo prie, daug diskusijų sukėlusios, Liongino Šepkos motyvų miesto eglės papuošimo: eglei išdrožti 70 paukščių, medinė grandinė iš 300 grandžių, kuri juosė eglę, įėjimo vartai su grandinėmis ir „šepkiškomis“ saulutėmis. Padėjo įgyvendinti Arūno Uoginto ir Arūno Augučio idėjas

Mėgstu skaityti poeziją,bet pats jos nekuriu, Galėčiau pasakyti, kad man patinka "ne visas poetas ", o tam atskiri jų eilėraščiai. Be garsiųjų poetų, tokių kaip Justinas Marcinkevičius, Juozas Erlickas,( vis stebiuosi- kaip jis šitaip sugalvoja), man patinka kraštietės Danutės Mažeikienės, „Egmilės“ iš Kėdainių ir Elvyros Gruzdevienės poezija.Skaitau tuos kurie patinka. kurie savo tekste turi „perliukų“. tokių kaip Pvz Vilijo Radvilės dainose - eilėse. "stiklo vanduo" "voratinkliai sniego" "išalkusi žolė".

Dar žavi Argentinietiškas tango savo kūrybiškumu- kaip iš raidžių dėlioji žodžius, sakinius, taip iš tango žingsnelių sudėlioji šokį, kuris nepasikartoja

Svajoti galima ir reikia, nes juk svajonės praskaidrina kasdienybę, ir turi savybę kartais išsipildyti. Romualdo šiandienos svajonė - Rokiškyje įkurti Kalėdų miestelį su mažais jaukiais namukais. Tai įvairių mažų pasakos namelių miestelis, primenantis žymųjį Disneilendą tik susietas su Kalėdomis:kalėdinių žaislų dirbtuvės, Snieguolės namelis ir t.t. Pasak Romualdo, kai kurie nameliai galėtų būtų susieti netgi su rajono verslo įmonėmis: pavyzdžiui, „Rokiškio Sūrio” namelis su sūrio stogu. Galėtų prisidėti visi – kas pasiūlymais ir idėjomis, kas lėšomis, o kas darbais. Kalėdos ne taip jau ir toli.

Dėkoju už pokalbį ir linkiu, kad Jūsų svajones išsipildytu, o kūrybingi darbai džiugintu ne tik akis, bet ir širdis.

Pokalbį užrašė Aurika Aurylė.

.